Mbalula gaan nie sportverbod herroep nieSportminister Fikile Mbalula. Foto: Flickr/GovernmentZA Die regering gaan nie die huidige verbod op verskeie sportliggame herroep nie, het die departement van sport en ontspanning Saterdag gesê. Die Eminent Persons Group (EPG) oor transformasie in sport sal saam met alle federasies werk om “die sistemiese gapings aan te spreek” en “aanbevelings te maak” aan minister Fikile Mbalula. Hy sal daarna die vordering, of gebrek daaraan, oorweeg wanneer die transformasiebarometer opgestel en ŉ aankondiging gemaak word vir 2016/17. Mbalula het aan die einde van April aangekondig dat SA Rugby (Saru), Krieket SA (KSA), Netbal SA (NSA) en Atletiek SA (ASA) nie mag voortaan om gasheer te speel vir enige groot internasionale sportgebeurtenisse in die land nie, aangesien hulle, volgens hom, nie hul transformasieteikens bereik het nie. Die minister het Saterdagoggend met die rade van ASA, KSA, NSA, Saru en die SA sokkervereniging (Safa) in Pretoria vergader. Tubby Reddy, uitvoerende hoof van die Suid-Afrikaanse Sportkonfederasie en Olimpiese Komitee (Saskok), was ook teenwoordig as ŉ vennoot van die transformasiebarometer en memorandum van verstandhouding met die onderskeie federasies. “Die vergadering is ŉ opvolg ná die minister se aankondiging en vrystelling van die EPG se 2015/16-verslag oor transformasie,” het die departement gesê. “Die vergadering was ŉ geleentheid vir die vyf sportfederasies om die gapings in die stelsel te bespreek en aanbevelings te maak watter regstellende stappe gedoen gaan word.” Volgens die departement het alle federasies konstruktief die belangrikste kwessies met die minister bespreek, waaronder die betrokkenheid van provinsies, strategiese leierskap en tekortkominge in die stelsel wat betref data-invordering, toegang, demografie, datagehalte en analise. “Ná ŉ indiepte-gesprek en omvangryke bespreking, is daar bekend gemaak dat die regering nie die bestaande verbod en opdragte sal herroep nie,” lui die verklaring. Daar is ook tydens die vergadering beslis dat ondersteuning vir onder andere, vroue in sport, plattelandse sportontwikkeling en die verbetering van die skool- en klubstelsel versnel moet word. Mbalula het daarop gewys dat transformasie “nie ŉ gebeurtenis is nie, maar ŉ proses”, maar dat dit vinnig ingestel moet word. “Ons glo dit is ŉ sleutelprogram wat nodig is ter wille van ons land. Ons moet dit met die nodige ywer, beslistheid en oortuiging implementeer,” het hy gesê. Volgens die departement het die vergadering kennis geneem van die vordering en toewyding deur die federasies om die gapings te vul waar hulle nog nie die voorgestelde vrywillige teikens bereik het nie. Lees alle vorige berigte oor Fikile Mbalula en die sportverbod op Maroela Media.